**Umhverfis- og auðlindaráðuneytið**

Sent í Samráðsgátt 8.nóvember 2021

**Efni: Umsögn um mál nr. 184/2021 - Drög að reglugerð um sjálfbæra landnýtingu**

Afréttir V-Eyfellinga liggja hvor sínu megin við Þórsmörk og Goðaland. Hæstiréttur Íslands dæmdi svæðin afréttareign viðkomandi jarða í framhaldi af úrskurði óbyggðanefnar um þjóðlendur.

Landgræðslan hóf dreifingu áburðar og fræs á afréttinn með flugvél 1974 sem stóð í ríflega áratug. Bændur deildu kostnaðinum á móti og lögðu fjármagn til áburðakaupa með sérstökum skatti er var lagður á hverja fullorðna kind sem fór á afréttinn.

Árið 1990 gerði sveitarstjórn 10 ára samning við Landgræðsluna um friðun afréttanna. Í samningnum var gert ráð fyrir auknu framlagi til uppgræðslu á þann hluta sem heitir Almenningar og sáu bændur um dreifingu á áburði og fræi. Strax sást góður árangur umfram þann sem hafði náðst með dreifingu úr flugvél. Að samningstíma loknum árið 2000 var samningi sagt upp en bændur héldu áfram uppgræðslustarfi í samstarfi við Landgræðsluna.

Árið 2012 hafði afrétturinn náð sér að miklu leyti eftir gosið í Eyjafjallajökli og ljóst að uppgræðslur skiluðu góðum árangri. Bændur ákváðu í því ljósi að hefja þar beit og samþykktu ítölu. Hún kvað á um 60 tvílembur. Jafnframt yrði lögð áhersla á dreifingu áburðar og fræs sem hefur aukist jafnt og þétt fram á þennan dag með framlögum frá Landbótasjóði, einstaklingum, fyrirtækjum og sveitarfélagi. Bændur hafa eins og áður séð um flutning og dreifingu á sinn kostnað. Landbótaáætlun var gerð í kjölfar gæðastýringar og hefur hún verið uppfærð og endurnýjuð í samstarfi við Landgræðsluna.

Árangur er mjög góður. Í upphafi þess tíma sem bændur tóku alfarið yfir uppgræðslustörfin var jarðvegur á afréttinum opinn á mörgum stöðum, bæði á jafnsléttu sem og í hallandi hlíðum. Til uppgræðslu eru notaðir áburðardreifarar, sáningsvélar og slóðadrögur þar sem við á, ásamt handdreifingu þar sem vélum verður ekki við komið. Árið 2021 er búið að loka 90% af þessum opnu svæðum. Gróðurfar á svæðinu er mismunandi eftir aldri uppgræðslunnar, allt frá fjölbreyttum æðplöntum á elstu svæðum til sáðgrasa eingöngu á þeim nýjustu. Nýliðun birkis er í mikilli sókn og gróðurþekja orðin sjálfbær á flestum stöðum.

Séu Almenningar bornir saman við texta í Viðauka II, 1. gr. liður a – d, er ljóst að afrétturinn stenst þær kröfur fyllilega þó að þau viðmiðunargildi sem notuð eru til að lýsa hnignandi ástandi beitilands gætu gefið tilefni til að flokka landið sem hnignað.

Fullyrða má að þessi árangur sem afleiðing af starfi og sjálfboðavinnu bændanna hefði ekki orðið slíkur ef bændur hefðu ekki farið að nýta afréttinn aftur. Rökstuðningur: Réttur bænda til að nýta sína afréttaeign er óumdeildur. Það gera þeir með ábyrgum hætti og stuðla að landbótum með það fyrir augum að geta bæði grætt upp landið og haldið í hefðir um göngur og réttir, ásamt því að kenna nýjum bændum og komandi kynslóðum á landið til að þekkja örnefni, landgerð og þróun þessa svæðis.

Fjallskilanefnd V-Eyjafjalla gagnrýnir einsleit viðmið um nýtingu beitilands þar sem hvorki er getið um dagafjölda beitartíma, fjölda gripa á flatareiningu, tegund gripa þ.e hvort um sé að ræða sauðfé eða stórgripi, ekki getið um mismunandi álag á land eftir tegund gripa, ekki gert ráð fyrir uppskerumælingu þegar lagt er mat á ástand landsins, né tegundir æðplantna sem eru mjög misjafnt þolnar gagnvart álagi.

Jafnframt er gagnrýnt að skilgreining á beitilandi sé eingöngu notað orðið graslendi (3. gr, 4. lið). Beitiland er bæði þakið einkímblöðungum (grasi) og tvíkímblöðungum (blómplöntum) og geta hlutföllin verið þannig að minna sé af hinu fyrra.

Gagnrýnd er skilgreining í Viðauka I, IV kafla, að land í 30% halla með æðplöntuþekju undir 50% geti ekki flokkast sem beitiland. Undir Eyjafjöllum eru brekkur í heimalöndum og á afréttum með >30% halla og svæði með minna en 50% þekju æðplantna sem eru skriður í stöðugu ástandi. Á grónum hluta í brekkunum eru grös og aðrar fjölbreyttar æðplöntur í sjálfbæru ástandi og víða einnig í framför þannig að plöntur sækja inn í skriðurnar. Með tilvísun í grein Dr. Önnu Guðrúnar Þórhallsdóttur í Bændablaðinu, 5. maí 2021 er stöðugleika gróðurfars viðhaldið með beit þar sem grasbítar bíta plöntur og skila frá sér auðleysanlegum næringarefnum með skit sem gengur niður í jarðveginn og nærir gróður og til að viðhalda stöðugu ástandi þarf beit því annars breytist graslendið í mosabreiðu sem er viðkvæm fyrir rofi, t.d. vatnsrofi í votveðrum og einstaka skriðuföllum úr klettum.

Fjallskilanefnd V-Eyjafjalla ályktar að reglugerð um leiðbeinandi viðmið um sjálfbæra landnýtingu sem lögð er fram í drögum, sé ónothæf vegna alvarlegra ágalla og krefjast þess að þau verði dregin til baka.

Fjallskilanefnd V-Eyjafjalla.